Dôvodová správa



Všeobecná časť

Ministerstvo zdravotníctva Slovenskej republiky predkladá návrh vyhlášky Ministerstva zdravotníctva Slovenskej republiky, ktorou sa ustanovujú podmienky na zaradenie pracoviska poskytovateľa zdravotnej starostlivosti do zoznamu skríningových pracovísk, podmienky pre skríningové pracoviská, požiadavky na zdravotníckych pracovníkov vykonávajúcich zdravotné výkony pri organizovanom skríningu onkologických chorôb a včasnej detekcii rakoviny prsníka a kritériá optimálneho rozloženia  skríningových pracovísk (ďalej len „návrh vyhlášky“). Návrh vyhlášky sa predkladá na základe splnomocňovacieho ustanovenie § 45c písm. c) až e) zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov, ktorý sa navrhuje v rámci prebiehajúceho legislatívneho procesu k vládnemu návrhu zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ČPT 1464) doplniť o uvedené splnomocňovacie ustanovenie. Znenie § 1 má kopírovať budúce znenie splnomocňovacieho ustanovenia a návrh vyhlášky bude v procese pokračovať tak, aby bol v súlade so schváleným splnomocňovacím ustanovením a zároveň tak, aby nadobudli účinnosť spoločne, a to 1. januára 2027. Vzhľadom na uvedené sa materiál predkladá na skrátené medzirezortné pripomienkové konanie na 7 pracovných dní (z dôvodu naliehavosti v termíne). 
[bookmark: _GoBack]Hlavným dôvodom predloženia návrhu vyhlášky je naliehavá potreba legislatívne ukotviť ucelený a merateľný systém riadenia kvality pre poskytovateľov zdravotnej starostlivosti zapojených do organizovaného skríningu onkologických chorôb. Onkologické ochorenia predstavujú pre Slovenskú republiku závažný celospoločenský, medicínsky a ekonomický problém. Efektívnym nástrojom na znižovanie mortality a morbidity je včasný záchyt onkologických ochorení v štádiu, kedy sú plne alebo ľahšie liečiteľné. Úspech a bezpečnosť celého skríningového procesu však priamo závisia od zdravotných výkonov, ktorých úroveň kvality úzko súvisí s kvalitou skríningových pracovísk a zdravotníckych pracovníkov.
Doterajší právny stav vykazoval absenciu sekundárnej legislatívy, ktorá by jednoznačne definovala nielen podmienky na vstup pracovísk do zoznamu skríningových pracovísk, ale najmä priebežné indikátory kvality rozhodujúce pre ich zotrvanie v tomto zozname. Návrh vyhlášky tento stav odstraňuje a vytvára transparentný mechanizmus hodnotenia kvality skríningových pracovísk.
Cieľom návrhu vyhlášky je komplexná úprava podmienok a kritérií pre poskytovateľov zdravotnej starostlivosti zapojených do organizovaného skríningu rakoviny hrubého čreva a konečníka, rakoviny krčka maternice, rakoviny pľúc, rakoviny prostaty a rakoviny prsníka.
Návrh vyhlášky sa zameriava na tri základné oblasti:
1. Materiálno-technické požiadavky: V záujme predchádzania legislatívnym duplicitám a balastu návrh dôsledne rešpektuje a nadväzuje na všeobecný štandard ambulantného vybavenia podľa osobitných predpisov. Prílohy vyhlášky ustanovujú výlučne špecifické prístrojové vybavenie (napr. prístroje s vysokým rozlíšením, pokročilé zobrazovacie metódy), ktoré je nevyhnutné na garanciu presnosti skríningového vyšetrenia.
2. Personálne zabezpečenie a kvalifikácia: Návrh vyhlášky precizuje minimálne kvalifikačné predpoklady zdravotníckych pracovníkov. Jasne reflektuje platnú sústavu špecializačných odborov a uznáva postavenie špecializácií (napr. onkológia v gynekológii).
3. Indikátory kvality a dátová integrácia: Návrh zavádza merateľné medicínske a objemové ukazovatele (napr. minimálny ročný objem výkonov, úspešnosť detekcie patológií), ktorých plnenie je podmienkou na zotrvanie pracoviska v zozname skríningových pracovísk. Súčasne sa zavádza povinná štruktúrovaná integrácia údajov s Národným onkologickým registrom, čo poskytne Ministerstvu zdravotníctva SR nespochybniteľný a objektívny dátový základ pre priebežnú kontrolu a prípadné vyradenie pracovísk, ktoré nespĺňajú stanovené kritériá a podmienky.
Návrh vyhlášky zároveň definuje kritériá na optimálne rozloženie skríningových pracovísk na základe demografických dát, čím sa zabezpečí rovnomerná dostupnosť skríningových programov pre obyvateľstvo a efektívne vynakladanie zdrojov verejného zdravotného poistenia.
Návrh vyhlášky nie je predmetom vnútrokomunitárneho pripomienkového konania. 
Návrh vyhlášky je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky a inými právnymi predpismi, medzinárodnými zmluvami a dokumentmi, ktorými je Slovenská republika viazaná, ako aj v súlade s právom Európskej únie. 
Predkladaný materiál má pozitívny sociálny vplyv, má negatívny vplyv na podnikateľské prostredie a nemá vplyv na rozpočet verejnej správy, na životné prostredie, na informatizáciu spoločnosti, na služby verejnej správy pre občana, na manželstvo, rodičovstvo a rodinu.
Účinnosť vyhlášky sa navrhuje od 1. januára 2027, s výnimkou vybraných ustanovení a príloh vzťahujúcich sa k organizovanému skríningu rakoviny pľúc a rakoviny prostaty, pri ktorých sa navrhuje odložená účinnosť od 1. januára 2028.


